РЕШЕНИЕ (ЕС) 2015/362 НА СЪВЕТА
от 2 март 2015 година
за установяване на позицията, която да се заеме от името на Европейския съюз в рамките на Общия съвет на Световната търговска организация по отношение на искането на Съединените щати за освобождаване от задължения в рамките на СТО с цел удължаване на срока на действие и разширяване на обхвата на Закона на САЩ за икономическо възстановяване на Карибския басейн (CBERA)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
като взе предвид предложението на Европейската комисия,
като има предвид, че:
(1)
В член IX, параграфи 3 и 4 от Маракешкото споразумение за създаване на Световната търговска организация („Споразумението за СТО“) се установяват процедурите за предоставяне на освобождавания от задължения по отношение на многостранните търговски споразумения в приложение 1А, 1Б или 1В към Споразумението за СТО и приложенията към тях.
(2)
На 15 февруари 1985 г. на Съединените щати беше предоставено освобождаване от задълженията по член I, параграф 1 от Общото споразумение за митата и търговията от 1994 г. („ГАТТ от 1994 г.“) за периода от 1 януари 1984 г. до 30 септември 1995 г. На 15 ноември 1995 г. освобождаването на Съединените щати беше подновено до 30 септември 2005 г., а на 29 май 2009 г. - до 31 декември 2014 г., до необходимата степен, която да позволи на Съединените щати да предоставят безмитен режим за допустими продукти с произход от държави и територии бенефициери от Централна Америка и Карибите („държави бенефициери“), определени съгласно разпоредбите на Закона за икономическо възстановяване на Карибския басейн (Caribbean Basin Economic Recovery Act) от 1983 г., изменен със Закона на Съединените щати за насърчаване на икономическото възстановяване на Карибския басейн от 1990 г. и със Закона за търговско партньорство между Съединените щати и Карибския басейн (United States-Caribbean Basin Trade Partnership Act), Закона за насърчаване на контитенталните възможности за Хаити чрез партньорство (Haitian Hemispheric Opportunity through Partnership Encouragement Act) от 2006 г. и Закона за насърчаване на контитенталните възможности за Хаити чрез партньорство от 2008 г. („съществуващо освобождаване“).
(3)
Съгласно член IX, параграф 3 от Споразумението за СТО Съединените щати подадоха искане за удължаване на действащото освобождаване до 31 декември 2019 г. и за разширяване на обхвата на съществуващото освобождаване от техните задължения по силата на член I, параграф 1 от ГАТТ от 1994 г. до необходимата степен, която да позволи на Съединените щати да предоставят безмитен режим за допустими продукти с произход от държави бенефициери, определени съгласно разпоредбите на Закона на Съединените щати за икономическо възстановяване на Карибския басейн от 1983 г., изменен със Закона на Съединените щати за насърчаване на икономическото възстановяване на Карибския басейн от 1990 г. и със Закона за търговско партньорство между Съединените щати и Карибския басейн, Закона за насърчаване на контитенталните възможности за Хаити чрез партньорство от 2006 г., Закона за насърчаване на контитенталните възможности за Хаити чрез партньорство от 2008 г., както и Закона за програмата за икономически растеж на Хаити от 2010 г.
(4)
Предоставянето на това освобождаване няма да се отрази отрицателно нито на икономиката на Съюза, нито на търговските отношения с бенефициерите на освобождаването. В допълнение към това Съюзът като цяло подкрепя действията за борба с бедността и за насърчаване на стабилността в държавите бенефициери.
(5)
Поради това е целесъобразно позицията, която да се заеме от името на Съюза в рамките на Общия съвет на СТО, да бъде установена в подкрепа на искането на Съединените щати за освобождаване от задължения,
ПРИЕ НАСТОЯЩОТО РЕШЕНИЕ:
Член 1
Позицията, която да се заеме от името на Съюза в Общия съвет на Световната търговска организация, е да се подкрепи искането на Съединените щати за освобождаване от задължения по силата на член I, параграф 1 от Общото споразумение за митата и търговията от 1994 г., считано от 1 януари 2015 г. до 31 декември 2019 г., в съответствие с условията на искането на Съединените щати за освобождаване от задължения.
Настоящата позиция се представя от Комисията.
Член 2
Настоящото решение влиза в сила в деня на приемането му.
Съставено в Брюксел на 2 март 2015 година